Mix-xellug għal-lemin: Is-Sur Bert KOENDERS, Ministru għall-Affarijiet Barranin tan-Netherlands u s-Sur Erlan ABDYLDAEV, Ministru għall-Affarijiet Barranin tal-Kirgiżistan. L-Unjoni Ewropea (UE) u r-Repubblika Kirgiża organizzaw l-erbatax-il Kunsill ta' Kooperazzjoni tagħhom fil-15 ta' Frar 2016. Il-Kunsill ta' Kooperazzjoni afferma mill-ġdid l-impenn taż-żewġ partijiet li tissaħħaħ il-kooperazzjoni bilaterali u reġjonali f'għadd ta' oqsma u rreveda l-kisbiet mill-2015, b'mod partikolari fil-kooperazzjoni għall-iżvilupp, li permezz tagħha l-UE tat EUR 34.6 miljun lir-Repubblika Kirgiża. Il-Kunsill ta' Kooperazzjoni rrieżamina l-iżviluppi politiċi fir-Repubblika Kirgiża. L-UE laqgħet l-organizzazzjoni b'suċċess ta' elezzjonijiet parlamentari kompetittivi f'Ottubru 2015 u ħeġġet lir-Repubblika Kirgiża biex tkompli l-proċess ta' riforma elettorali tagħha. L-UE ser tipprovdi appoġġ għal riforma elettorali permezz ta' programm tal-UE ddedikat b'valur ta' EUR 13.3 miljun. L-isforzi Kirgiżi biex tinbena demokrazija parlamentari stabbli għandhom jissaħħu permezz ta' aktar implimentazzjoni ta' riformi ewlenin. L-istat tad-dritt, il-ġlieda kontra l-korruzzjoni u r-riforma ġudizzjarja huma l-prekondizzjonijiet meħtieġa għal żvilupp sostenibbli u ambjent ta' negozju attraenti. L-UE hija impenjata li tappoġġa r-Repubblika Kirgiża f'dan il-proċess ta' transizzjoni. Is-sħubija tagħna għandha l-għan li tavvanza l-valuri tagħna u li naħdmu flimkien għall-prosperità u l-istabbiltà ta' Kirgiżistan demokratiku. L-UE enfasizzat ir-rwol importanti tas-soċjetà ċivili fit-transizzjoni demokratika tar-Repubblika Kirgiża u appellat lir-Repubblika Kirgiża biex issegwi politika miftuħa bbażata fuq ir-rispett tad-drittijiet tal-bniedem u l-libertajiet fundamentali. Il-Kunsill ta' Kooperazzjoni indirizza l-iżviluppi ekonomiċi fir-Repubblika Kirgiża u fir-reġjun. L-UE laqgħet b'mod partikolari l-applikazzjoni b'suċċess tar-Repubblika Kirgiża għal Sistema Ġeneralizzata ta' Preferenzi, GSP +, bħala żvilupp importanti fir-relazzjonijiet bejn l-UE u l-Kirgiżistan. Din l-offerta unilaterali mill-UE ser tippermetti lill-esportaturi Kirgiżi li jipprovdu firxa wiesgħa ta' prodotti lill-UE b'rati tariffarji ta' żero. Dan huwa inċentiv għat-tkabbir u d-diversifikazzjoni tal-ekonomija Kirgiża, kif ukoll inċentiv addizzjonali għar-Repubblika Kirgiża biex tagħmel aktar progress fil-qasam tad-drittijiet tal-bniedem, id-drittijiet tax-xogħol u l-governanza tajba. Il-Kunsill ta' Kooperazzjoni indirizza wkoll l-iżviluppi reġjonali fis-settur tal-enerġija kif ukoll sfidi relatati mas-sigurtà, inklużi l-ġestjoni tal-fruntieri u r-radikalizzazzjoni. L-istabbiltà tal-Asja Ċentrali hija ta' interess komuni għar-Repubblika Kirgiża u l-UE, u l-partijiet ser jaħdmu biex iżidu l-kooperazzjoni tagħhom f'dan il-qasam. L-UE laqgħet id-deċiżjoni Kirgiża li tospita laqgħa sponsorjata mill-UE tal-Inizjattiva għas-Sigurtà tal-Fruntieri fl-Asja Ċentrali (CABSI) f'Bishkek f'April. Fil-Kunsill ta' Kooperazzjoni, l-UE kienet irrappreżentata mis-Sur Bert KOENDERS, Ministru għall-Affarijiet Barranin tar-Renju tan-Netherlands, li aġixxa bħala kap tad-delegazzjoni tal-UE. Id-delegazzjoni tar-Repubblika Kirgiża kienet immexxija mis-Sur Erlan ABDYLDAEV, Ministru għall-Affarijiet Barranin tar-Repubblika Kirgiża, li aġixxa bħala President tal-Kunsill ta' Kooperazzjoni. Għal nhar it-Tlieta 16 ta' Frar, huma previsti laqgħat mar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini, u l-Kummissarju għall-Kooperazzjoni u l-Iżvilupp Internazzjonali, is-Sur Neven Mimica.